Il-Parlament Ewropew irid itemm il-problema ta' persuni mingħajr dar fl-UE sal-2030. Skopri x'miżuri qiegħed jitlob. F' riżoluzzjoni adottata fl-24 ta' Novembru , il-Membri tal-PE jappellaw lill-UE u lill-Istati Membri tagħha biex itemmu l-problema ta' persuni mingħajr dar sal-2030. Huma jippromwovu qafas tal-UE ta' strateġiji nazzjonali u jappellaw lill-Istati Membri biex jiddekriminalizzaw il-problema ta' persuni mingħajr dar u jkomplu jimmobilizzaw il-finanzjament biex tiġi indirizzata l-problema. Għaliex il-problema ta' persuni mingħajr dar hija kwistjoni importanti Id-dritt għal abitazzjoni huwa dritt fundamentali tal-bniedem, iżda madankollu, kull lejl, aktar minn 700 000 persuna fl-Ewropa jorqdu barra, żieda ta' 70 % fl-aħħar 10 snin. Il-kriżi tal-COVID-19 tpoġġi lill-persuni mingħajr dar f'riskju addizzjonali, peress li huma jsofru b'mod sproporzjonat minn kundizzjonijiet ta' saħħa ħażina u nuqqas ta' aċċess għall-iġjene u l-kura tas-saħħa. Bit-telf tal-impjiegi u r-reċessjoni ekonomika attwali, ir-rati ta' persuni mingħajr dar jistgħu jiżdiedu. Il-persuni mingħajr dar spiss ikunu fil-mira ta' reati ta' mibegħda u vjolenza, inkluża stigmatizzazzjoni soċjali. Il-profili tal-popolazzjoni Ewropea mingħajr dar qed jinbidlu, b'aktar u aktar tfal, migranti, minoranzi, nisa u familji fit-toroq. Soluzzjonijiet tal-Parlament għall-problema ta' persuni mingħajr dar Il-Parlament jistieden lill-pajjiżi tal-UE biex: jipprovdu aċċess ugwali għal servizzi pubbliċi bħall-kura tas-saħħa, l-edukazzjoni u s-servizzi soċjali jappoġġaw l-integrazzjoni tal-persuni mingħajr dar fis-suq tax-xogħol permezz ta' programmi ta' impjieg, taħriġ u skemi mfassla apposta jipprovdu aċċess kostanti għal postijiet ta' kenn ta' emerġenza bħala l-aħħar soluzzjoni (flimkien ma' miżuri ta' prevenzjoni u appoġġ) jaħdmu fuq definizzjoni komuni, ġbir aħjar ta' data u indikaturi koerenti biex tkun tista' tiġi vvalutata u tinftiehem aħjar il-firxa tal-problema Barra minn hekk, il-Parlament jistieden lill-Istati Membri tal-UE jadottaw il-prinċipju "l-ewwel l-akkomodazzjoni" (Housing First), li diġà ġie introdott b'suċċess minn diversi pajjiżi. Għall-kuntrarju ta' approċċi aktar "tradizzjonali", il-mudell "l-ewwel l-akkomodazzjoni" jipprova jċaqlaq lill-persuni mingħajr dar f'akkomodazzjoni permanenti malajr kemm jista' jkun qabel ma jindirizza kwistjonijiet oħra. In-nuqqas ta' akkomodazzjoni affordabbli hija problema li qed tikber Minkejja differenzi sostanzjali bejn il-pajjiżi tal-UE, in-nuqqas ta' akkomodazzjoni affordabbli huwa problema li qed tikber, u fil-fatt insibu li l-prezzijiet tad-djar għolew b'5,2 % fl-EU-27 fit-tieni kwart tal-2020 meta mqabbla mal-istess kwart tal-2019. Din hija problema għas-sidien bi dħul baxx jew għall-kerrejja: Fl-2018, kważi 38 % tal-unitajiet domestiċi f'riskju ta' faqar nefqu aktar minn 40 % tal-introjtu disponibbli tagħhom fuq l-akkomodazzjoni, meta mqabbel ma' 10,2 % tal-popolazzjoni ġenerali tal-UE. Il-Parlament qed jaħdem ukoll fuq proposti għal akkomodazzjoni deċenti u affordabbli u swieq tal-akkomodazzjoni inklużivi Aktar informazzjoni Passi proċedurali Kumitat għall-Petizzjonijiet Stqarrija għall-istampa tal-President: Sassoli: Everyone has a duty of solidarity, even institutions (Kulħadd għandu dmir ta' solidarjetà, anke l-istituzzjonijiet) (24/04/2020) Matul il-kriżi tal-COVID-19 il-Parlament Ewropew ipprovda kenn lil 100 mara mingħajr dar fil-bini tal-PE Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF